**Ministru kabineta noteikumu projekta „Grozījumi Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekta „Grozījumi Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība”” (turpmāk – Noteikumu projekts) izstrādes nepieciešamību noteica:  - Ministru kabineta 2017.gada 24.maija rīkojums Nr.245 “Par Valsts nodokļu politikas pamatnostādnēm 2018.-2021.gadam””;  - Ministru kabineta 2017.gada 11.jūlija sēdes protokola Nr.35 30.§ likumprojekts “Grozījumi likumā “Par iedzīvotāju ienākuma nodokli”” 7.punkts;  - Saeimā 2017.gada 28.jūlijā pieņemtais likums „Grozījumi likumā „Par iedzīvotāju ienākuma nodokli””, kurš stāsies spēkā 2018.gada 1.janvārī;  - Ministru prezidenta M.Kučinska 2017. gada 11. augusta rezolūcija Nr.12/2017-JUR-157. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu vienveidīgus un viennozīmīgi izprotamus 2017.gada 28.jūlijā Saeimā pieņemtā likuma „Grozījumi likumā „Par iedzīvotāju ienākuma nodokli”” (turpmāk – grozījumi IIN likumā) tiesību normu piemērošanas principus, Noteikumu projektā ir iekļauts regulējums, kas paskaidro jauno tiesību normu piemērošanu.  *Saistībā ar izložu un azartspēļu laimestiem*  Šobrīd izložu un azartspēļu laimesti ar iedzīvotāju ienākumu nodokli netiek aplikti. Taču ar grozījumiem IIN likumā tiek noteikts, ka sākot ar 2018.gada 1.janvāri, ar iedzīvotāju ienākumu nodokli apliek izložu un azartspēļu laimestus, kuru vērtība pārsniedz 3000 *euro*. Līdz ar to Noteikumu projektā ar piemēriem tiek skaidrotas izložu un azartspēļu laimestiem piemērojamās likmes un nodokļa uzlikšanas kārtība atsevišķās iespējamās situācijās, piemēram, taksācijas gada laikā saņemot laimestus pie dažādiem izložu un azartspēļu organizētājiem, saņemot gan ar nodokli apliekamus, gan neapliekamus laimestus.  *Saistībā ar Uzņēmumu ienākuma nodokļa likuma ieviešanu*  Sākot ar 2018.gada 1.janvāri likums “Par uzņēmumu ienākuma nodokli” tiek aizstāts ar jaunu – Uzņēmumu ienākuma nodokļa likumu, kurā mainās vispārējā uzņēmumu ienākuma nodokļa uzlikšanas koncepcija un uzņēmumu ienākuma nodokļa maksātāji. Ņemot vērā, ka iedzīvotāju ienākuma nodoklis un uzņēmumu ienākuma nodoklis veido vienotu sistēmu, tika veikti arī atbilstoši grozījumi likumā “Par iedzīvotāju ienākuma nodokli” (turpmāk – Likums).  Grozījumi IIN likumā paredz, ka ar 2018.gada 1.janvāri, dividendes (arī nosacītās dividendes un dividendēm pielīdzināms ienākums) ar iedzīvotāju ienākuma nodokli neapliek, ja tās ir apliktas ar uzņēmumu ienākuma nodokli saskaņā ar Uzņēmumu ienākuma nodokļa likumu.  Līdz ar to, Noteikumu projekts paskaidro, ka attiecībā uz dividendēm, kuras iedzīvotāju ienākuma nodokļa maksātāji saņem no ārvalstīm, tiek piemērots pamatprincips – ja maksātājs var pierādīt, ka par dividendēs sadalāmo peļņu ārvalstī ir samaksāts uzņēmumu ienākuma nodoklis vai tam pielīdzināms nodoklis, vai no dividendēm ieturēts iedzīvotāju ienākuma nodoklis, Latvijā dividendēm iedzīvotāju ienākuma nodoklis vairs netiek uzlikts. Minētais princips netiek piemērots attiecībā uz dividendēm, kuras maksātājs saņem no zemu nodokļu un beznodokļu valstīm vai teritorijām. Šajā gadījumā dividendes apliekamas ar iedzīvotāju ienākuma nodokļa likmi 20% apmērā.  Tāpat Noteikumu projektā tiek skaidroti atbrīvojuma no iedzīvotāju ienākuma nodokļa piemērošanas vai nepiemērošanas nosacījumi dividendēm, ko izmaksā tonnāžas nodokļa maksātājs un dividendēm, par kurām uzņēmumu ienākuma nodokļa bāze ir samazināta saskaņā ar nosacījumiem par akciju atsavināšanas ienākuma neiekļaušanu uzņēmumu ienākuma nodokļa bāzē.  *Saistībā ar autoratlīdzību saņēmējiem piemērojamo attaisnoto izdevumu apmēriem*  Atbilstoši Kultūras ministrijas sniegtajai informācijai, kā arī Nacionālās trīspusējās sadarbības padomē nolemtajam, noteikumu projekts paredz labvēlīgākus apstākļus atsevišķiem (noteikuma projektā minētajiem) autoratlīdzību saņēmējiem, nosakot, ka turpmāk no autoratlīdzības (honorāra) summas būs atskaitāmi attaisnotie izdevumi 50% apmērā. Izņēmums - no autoratlīdzības (honorāra) summas par literāriem darbiem (tai skaitā darbiem, kas radīti, izdoti, izpildīti vai citādi izmantoti presē un citos masu informācijas līdzekļos) būs atskaitāmi attaisnotie izdevumi 25% apmērā.  Citiem, noteikumu projektā neminētajiem, autoratlīdzību saņēmējiem, turpmāk no autoratlīdzības (honorāra) summas attaisnotie izdevumi netiks atskaitīti.  *Saistībā ar apdrošināšanas prēmiju maksājumiem un iemaksām privātajos pensiju fondos*  Ņemot vērā, ka, lai saņemtu Likumā noteiktos iedzīvotāju ienākuma nodokļa atvieglojumus attiecībā uz apdrošināšanas prēmiju maksājumiem, ar 2018.gada 1.janvāri tiek pagarināts dzīvības apdrošināšanas līguma (ar līdzekļu uzkrāšanu) darbības minimālā termiņa periods no pieciem uz desmit gadiem. Ar Noteikumu projektu tiek precizēts attiecīgais Ministru kabineta 2010.gada 21.septembra noteikumos Nr.899 „Likuma „Par iedzīvotāju ienākuma nodokli” normu piemērošanas kārtība” (turpmāk – Noteikumi) esošais regulējums.  *Saistībā ar saimnieciskās darbības veicēju saimnieciskās darbības izdevumu ierobežošanu*  Likums paredz, ka sākot ar 2018.gada 1.janvāri, maksātājs, aprēķinot ar nodokli apliekamo ienākumu no saimnieciskās darbības, saimnieciskās darbības izdevumos būs tiesīgs iekļaut ar saimniecisko darbību saistītos izdevumus tādā apmērā, kas nepārsniedz 80% no fiziskās personas kopējiem saimnieciskās darbības ieņēmumiem, kā arī tiek noteikti atsevišķi saimnieciskās darbības izdevumu veidi, kuri ar saimniecisko darbību saistītajos izdevumos ir iekļaujami pilnā apmērā.  Noteikumu projektā ir iekļauts regulējums un piemēri, kas skaidro, ka kārtojot grāmatvedību vienkāršā ieraksta sistēmā, saimnieciskās darbības izdevumos pilnā apmērā ir iekļaujami noteiktie atsevišķie (izņēmuma) izdevumu veidi, savukārt pārējie saimnieciskās darbības izdevumi ir iekļaujami izdevumos tādā apmērā, kas kopā ar noteiktajiem atsevišķajiem (izņēmuma) izdevumu veidiem nepārsniedz 80% apmēru no fiziskās personas kopējiem saimnieciskās darbības ieņēmumiem. Tai pat laikā, maksātāja saimnieciskās darbības zaudējumi ir sedzami hronoloģiskā secībā no nākamo triju taksācijas gadu saimnieciskās darbības apliekamā ienākuma, nepārsniedzot Likumā noteikto saimnieciskās darbības izdevumu 80% ierobežojuma apmēru.  Savukārt maksātājs, kurš kārto grāmatvedību divkāršā ieraksta sistēmā, pēc Likuma 11.1 pantā noteikto korekciju veikšanas, nodokli aprēķina no summas, kas nav mazāka par 20% no saimnieciskās darbības ieņēmumiem. Maksātājs taksācijas gada saimnieciskās darbības zaudējumus sedz hronoloģiskā secībā no nākamo triju taksācijas gadu saimnieciskās darbības apliekamā ienākuma, kas tiek noteikts, ievērojot saimnieciskās darbības izdevumu ierobežojuma apmēru.  *Saistībā ar tiesību normu attiecībā uz pamatlīdzekļu nolietojuma aprēķināšanu iekļaušanu Likumā*  Sākot ar 2018.gada 1.janvāri Likumā tiek integrēts (no likuma “Par uzņēmumu ienākuma nodokli” 13.panta, redakcijā, kas bija spēkā līdz 2017.gada 31.decembrim) atsevišķs normatīvais regulējums attiecībā uz pamatlīdzekļu nolietojuma noteikšanu, kā arī tiek saskaņotas jau Likumā iekļautās atsevišķās tiesību normas ar Uzņēmumu ienākuma nodokļa likumā iekļautajām tiesību normām.  Tā kā ne viss regulējums attiecībā uz pamatlīdzekļu nolietojuma noteikšanu ir iekļaujams Likumā, tad paskaidrojošās normas ar Noteikumu projektu tiek iekļautas Noteikumos. Noteikumu projekts nosaka arī pēc 2018.gada 1. janvāra iegādātu pamatlīdzekļu uzskaites un nolietojuma aprēķināšanai izmantojamo veidlapu paraugus un to aizpildīšanuas kārtību, kā arī skaidro līdz 2017.gada 31. decembrim iegādātu pamatlīdzekļu uzskaites un nolietojuma aprēķināšanas kārtību un izmantojamo veidlapu paraugus.  *Saistībā ar iedzīvotāju ienākuma nodokļa likmju izmaiņām*  Sakarā ar to, ka sākot ar 2018.gada 1.janvāri tiek ieviesta iedzīvotāju ienākuma nodokļa progresīvā likme, Noteikumu projektā, vienveidīgas situācijas izpratnei, tiek iekļauts skaidrojums un piemēri par nodokļa piemērošanas un aprēķināšanas kārtību atsevišķās iespējamās situācijās. Noteikumu projektā ir skaidrotas situācijas (arī iekļauti piemēri), kurās maksātājs taksācijas gada laikā saņem tikai ienākumu, kas nav algota darba ienākums un, kurā maksātājs vienlaicīgi saņem gan algota darba ienākumu, gan arī pensiju. Tāpat ir arī skaidrota progresīvās likmes piemērošana algota darba ienākumam gan mēneša, gan gada griezumā.  Vienlaicīgi sakarā ar nodokļa likmes izmaiņām, ar Noteikumu projektu tehniski un redakcionāli atbilstoši aktuālajai situācijai tiek precizētas Noteikumos esošās normas un piemēri gan attiecībā uz rezidentiem, gan arī uz nerezidentiem.  *Pārējie tehniskie un redakcionālie precizējumi*  Ar Noteikumu projektu Noteikumos un tā pielikumos tiek veikti arī redakcionāla un tehniska rakstura grozījumi. |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests, Kultūras ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. fiziskās personas – visi iedzīvotāju ienākuma nodokļa maksātāji; 2. saimnieciskās darbības veicēji; 3. autoratlīdzību (honorāru) saņēmēji; 4. fiziskās personas, kuras piemēros likuma “Par iedzīvotāju ienākuma nodokli” 10.panta pirmajā daļā minētos attaisnotos izdevumus; 5. fiziskās personas, kuras saņem pensiju; 6. fiziskās personas, kuras gūst ienākumu no izložu un azartspēļu laimestiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta jau likumprojekta “Grozījumi likumā “Par iedzīvotāju ienākuma nodokli”” izstrādes procesā.  Pēc noteikumu projekta izsludināšanas Valsts sekretāru sanāksmē tas būs pieejams MK tīmekļa vietnē. |
| 2. | Sabiedrības līdzdalība projekta izstrādē | Noteikumu projekta izstrādes laikā ir notikusi aktīva komunikācija ar Kultūras ministriju, dažādām nevalstiskajām organizācijām - Latvijas Tirdzniecības un rūpniecības kameru, ar grāmatvedības programmatūras izstrādātājiem - ISO sertificēto grāmatvežu asociācijas un SIA “Visma Enterpise” pārstāvjiem, kā arī ar dažādiem preses un interneta vietņu žurnālistiem un pārstāvjiem. |
| 3. | Sabiedrības līdzdalības rezultāti | Ir apkopoti minēto organizāciju lūgumi un ierosinājumi un Noteikumu projektā ir iekļautas tiesību normas ar atsevišķu Likumā iekļauto normu skaidrojumiem. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija.  Noteikumu projekts tiks realizēts esošo cilvēkresursu ietvaros. |
| 3. | Cita informācija | Nav. |

Finanšu ministre D.Reizniece-Ozola

Ozoliņa 67095493

[Agrita.Ozolina@fm.gov.lv](mailto:Inese.Veinberga@fm.gov.lv)